**A jövedéki adóról és a jövedéki termékek forgalmazásának különös szabályairól szóló** 2003. évi CXXVII. törvény 2015. január 1. napjától a **magánfőzés adózási szabályozása** - *saját fogyasztásra történő házi párlatfőzés saját tulajdonú desztilláló-berendezése*n - több tekintetben is változik.

2015. évtől a magánfőző desztillálóberendezésének bejelentésével, a magánfőzésnél az adóbevallással és az adó megfizetésével kapcsolatos eljárásban a lakóhely szerinti önkormányzati adóhatóság jár el. A **fizetendő évi 1.000 forintos átalányadó ellenében** legfeljebb 100 liter űrtartalmú, párlat-előállítás céljára kialakított desztillálóberendezésen a magánfőző évente legfeljebb 50 liter párlatot állíthat elő. A magánfőzésre vonatkozó kedvezményes szabályokat csak a gyümölcstermelő magánszemélyek alkalmazhatják, ezért az adóbevallásban nyilatkozni kell arról is, hogy a magánfőző rendelkezik gyümölcstermő területtel.

A magánfőzéshez továbbra sem kell engedélyt kérni, **de a magánfőzésre szolgáló desztilláló-berendezést a tulajdonszerzést követő 15 napon belül, illetve amennyiben a berendezés megszerzése 2015. január 1. napját megelőzően történt, 2015. január 15. napjáig kell bejelenteni a tulajdonos magánszemély lakóhely szerinti önkormányzati adóhatósághoz.**

A bejelentést az önkormányzati adóhatóságnál rendszeresített **BEJELENTÉSI** (desztillálóberendezés tulajdonjogáról, tulajdonjogának megszerzéséről) nyomtatványon teheti meg a magánszemély. A **bejelentés tartalmazza** a magánfőző nevét, lakcímét, adóazonosító jelét, a desztillálóberendezés feletti tulajdonszerzés időpontját, a desztillálóberendezés űrtartalmát és tárolásának, használatának helyét, ha az eltér a magánfőző lakcímétől. A magánfőző köteles megőrizni és hatósági ellenőrzéskor bemutatni a desztillálóberendezés feletti jogszerű tulajdonszerzést igazoló iratot.

A magánfőző **az előállított magán** **főzött párlat utáni adóbevallási és adófizetési kötelezettségét a** **tárgyévet követő év január 15. napjáig** **együtt teljesíti a lakóhelye szerinti önkormányzati adóhatósághoz**. A bevallást az önkormányzati adóhatóságnál rendszeresített **BEVALLÁSI** (előállított magán főzött párlat után) nyomtatványon teheti meg a magánszemély.

Ha a magánfőző nem állított elő tárgyévben magán főzött párlatot, akkor nem keletkezik tárgyévre vonatkozóan adóbevallási kötelezettsége.

A tárgyi adóévben előállítható párlatmennyiség túllépése esetén a magánfőző a többletmennyiséget köteles haladéktalanul bejelenteni a vámhatóságnak és a vámhatósággal egyeztetett módon gondoskodni a többletmennyiség megsemmisítéséről.

A magánfőzött párlat kizárólag a magánfőző, családtagjai vagy vendégei által fogyasztható el, feltéve, hogy értékesítésre nem kerül sor. Az átalányadózás mellett előállított párlat kizárólag alkoholtermék-adóraktárnak értékesíthető, mely esetben a desztilláló-berendezés bejelentéséről és az éves átalányadó megfizetéséről kiállított önkormányzati adóhatósági igazolja a párlat eredetét.

Magánfőzés esetében az adó megállapításához és az adótartozás végrehajtásához való jog az előállított magánfőzött párlat utáni adóbevallási kötelezettség bevallási határidejétől számított 1 év elteltével évül el.